Flemming Bamse Jørgensen
Flemming "Bamse" Jørgensen var en dansk popsanger og orkesterleder. Han var en af de mest originale og populære skikkelser i moderne dansk underholdningsmusik. Han forenede et folkeligt format med en usædvanlig sangbegavelse, der var raffineret i sin tilsyneladende ubesværethed.
Bamse dannede i 1973 gruppen Bamses Venner, der i begyndelsen især gjorde sig populær med fordanskede "undersættelser" af engelsksprogede sange. Siden skrev Bamse som regel selv gruppens melodier og tekster med hittet Vimmersvej (1975), en lettere barok omskrivning af den sydafrikanske Wimoweh (The Lion Sleeps Tonight), som markant undtagelse.
I 1978 indspillede Bamses Venner landeplagen I en lille båd der gynger til en amerikansk melodi og vandt i 1980 Dansk Melodi Grand Prix med sin egen Tænker altid på dig. Bamses Venner og frontfiguren i særdeleshed blev siden en institution i dansk popmusik med en appel, der rakte langt ud over det traditionelle dansktoppublikum.
Bamse udgav også en række plader uden vennerne. I 1999 udsendte han fx det mere rockinspirerede soloalbum Stand By Me. Hans sidste soloalbum Tæt på (2010) indeholdt sange, der var skrevet direkte til ham af bl.a. Kim Larsen, Anne Linnet og Michael Falch.
Flemming "Bamse" Jørgensen gjorde sig desuden gældende i andre sammenhænge, bl.a. i tv-julekalendere og på film, og han fik en Robert for bedste birolle i Jon Bang Carlsens Ofelia kommer til byen (1985). I filmen Bamse (2022) instrueret af Henrik Ruben Genz ses Anders W. Berthelsen i rollen som den folkekære sanger.